[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 20.11.2007

KOM(2007) 730 endelig

Forslag til

RÅDETS FORORDNING

om ændring af forordning (EF) nr. 1858/2005 om indførelse af en endelig antidumpingtold på importen af tovværk og kabler af stål med oprindelse i bl.a. Sydafrika

(forelagt af Kommissionen)

BEGRUNDELSE

BAGGRUNDEN FOR FORSLAGET |

110 | Begrundelse og formål Forslaget vedrører anvendelsen af Rådets forordning (EF) nr. 384/96 af 22. december 1995 om beskyttelse mod dumpingimport fra lande, der ikke er medlemmer af Det Europæiske Fællesskab, senest ændret ved Rådets forordning (EF) nr. 2117/2005 af 23. december 2005 (i det følgende benævnt "grundforordningen"), i proceduren vedrørende import af tovværk og kabler af stål med oprindelse i bl.a. Sydafrika. |

120 | Generel baggrund Forslaget er udarbejdet som led i gennemførelsen af grundforordningen og er resultatet af en række undersøgelser, der er foretaget i overensstemmelse med de indholdsmæssige og proceduremæssige krav i grundforordningen. |

130 | Gældende bestemmelser på det område, som forslaget vedrører I august 1999 indførte Rådet ved forordning (EF) nr. 1796/1999 en endelig antidumpingtold på import af tovværk og kabler af stål med oprindelse i bl.a. Sydafrika. På grundlag af en undersøgelse foretaget ved foranstaltningens udløb, jf. grundforordningens artikel 11, stk. 2, besluttede Rådet i november 2005 ved forordning (EF) nr. 1858/2005 at opretholde antidumpingforanstaltningerne ved import af den pågældende vare med oprindelse i bl.a. Sydafrika. Kommissionen godtog ved afgørelse 1999/572/EF af 13. august 1999 et pristilsagn fra det sydafrikanske selskab, Scaw Metals Group Haggie Steel Wire Rope (i det følgende benævnt "Haggie" eller "selskabet"). |

141 | Overensstemmelse med andre EU-politikker og -mål Ikke relevant. |

HØRING AF INTERESSEREDE PARTER OG KONSEKVENSANALYSE |

Høring af interesserede parter |

219 | Den berørte part har allerede haft mulighed for at forsvare sine interesser, jf. bestemmelserne i grundforordningen. |

Ekspertbistand |

229 | Der har ikke været behov for ekstern ekspertbistand. |

230 | Konsekvensanalyse Forslaget er udarbejdet som følge af gennemførelsen af grundforordningen. Det er ikke i grundforordningen foreskrevet, at der skal foretages en generel konsekvensanalyse af vilkårene for forslaget. |

FORSLAGETS RETLIGE ASPEKTER |

305 | Resumé af forslaget I august 1999 indførte Rådet ved forordning (EF) nr. 1796/1999 en endelig antidumpingtold på import af tovværk og kabler af stål med oprindelse i bl.a. Sydafrika. På grundlag af en undersøgelse foretaget ved foranstaltningens udløb, jf. grundforordningens artikel 11, stk. 2, besluttede Rådet i november 2005 ved forordning (EF) nr. 1858/2005 at opretholde antidumpingforanstaltningerne ved import af den pågældende vare med oprindelse i bl.a. Sydafrika. Kommissionen godtog ved afgørelse 1999/572/EF af 13. august 1999 et pristilsagn fra det sydafrikanske selskab, Scaw Metals Group Haggie Steel Wire Rope. Det er blevet konstateret, at selskabet har misligholdt sit tilsagn, og Kommissionen bør derfor trække sin godtagelse af tilsagnet tilbage. Som en følge heraf er det nødvendigt at ændre forordning (EF) nr. 1858/2005 med henblik på at ophæve den fritagelse for antidumpingtolden, som for øjeblikket gælder for det nævnte selskab. |

310 | Retsgrundlag Rådets forordning (EF) nr. 384/96 af 22. december 1995 om beskyttelse mod dumpingimport fra lande, der ikke er medlemmer af Det Europæiske Fællesskab, senest ændret ved Rådets forordning (EF) nr. 2117/2005 af 23. december 2005. |

329 | Subsidiaritetsprincippet Forslaget falder ind under Fællesskabets enekompetence. Subsidiaritetsprincippet finder derfor ikke anvendelse. |

Proportionalitetsprincippet |

331 | Forslaget er i overensstemmelse med proportionalitetsprincippet af følgende grunde: Foranstaltningens form er beskrevet i ovennævnte grundforordning og giver ikke mulighed for nationale beslutninger. |

332 | Det er ikke relevant at forklare, hvordan byrder af finansiel eller administrativ art, der pålægges Fællesskabet, nationale regeringer, regionale og lokale myndigheder, erhvervsdrivende og borgere, begrænses mest muligt og står i rimeligt forhold til forslagets mål. |

Reguleringsmiddel/reguleringsform |

341 | Foreslået instrument: forordning. |

342 | Andre midler ville ikke være hensigtsmæssige af følgende grund: Grundforordningen foreskriver ikke alternative muligheder. |

BUDGETMÆSSIGE VIRKNINGER |

409 | Forslaget har ingen virkninger for Fællesskabets budget. |

1. Forslag til

RÅDETS FORORDNING

om ændring af forordning (EF) nr. 1858/2005 om indførelse af en endelig antidumpingtold på importen af tovværk og kabler af stål med oprindelse i bl.a. Sydafrika

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 384/96 af 22. december 1995 om beskyttelse mod dumpingimport fra lande, der ikke er medlemmer af Det Europæiske Fællesskab[1], særlig artikel 8 og 9,

under henvisning til forslag fra Kommissionen forelagt efter høring af det rådgivende udvalg, og

ud fra følgende betragtninger:

A. TIDLIGERE UNDERSØGELSE OG GÆLDENDE FORANSTALTNINGER

(1) I august 1999 indførte Rådet ved forordning (EF) nr. 1796/1999[2] en endelig antidumpingtold på importen af tovværk og kabler af stål med oprindelse i bl.a. Sydafrika.

(2) På grundlag af en udløbsundersøgelse, jf. grundforordningens artikel 11, stk. 2, besluttede Rådet i november 2005 ved forordning (EF) nr. 1858/2005[3] at opretholde antidumpingforanstaltningerne ved import af den pågældende vare med oprindelse i bl.a. Sydafrika.

(3) Ved afgørelse 1999/572/EF af 13. august 1999[4] godtog Kommissionen et pristilsagn fra et sydafrikansk selskab, Scaw Metals Group Haggie Steel Wire Rope (i det følgende benævnt "Haggie" eller "selskabet").

(4) Import til Fællesskabet af den pågældende vare af sydafrikansk oprindelse blev derfor, forudsat at den var fremstillet af selskabet og af den type, der var omfattet af tilsagnet (i det følgende benævnt "vare omfattet af tilsagnet"), fritaget for den endelige antidumpingtold.

(5) I den forbindelse bør det bemærkes, at visse typer tovværk og kabler af stål, som på nuværende tidspunkt fremstilles af Haggie, ikke var omfattet af tilsagnet. Der skal således betales antidumpingtold, når denne form for tovværk og kabler af stål overgår til fri omsætning i Fællesskabet.

B. MISLIGHOLDELSE AF TILSAGNET

(6) Selskabet har som følge af sit tilsagn pligt til bl.a. at eksportere den af tilsagnet omfattede vare til Fællesskabet til priser, der ligger over bestemte mindsteimportpriser (MIP), som er fastlagt i tilsagnet.

(7) Selskabet har accepteret, at for at opnå den fritagelse for antidumpingtold, som er forbundet med tilsagnet, er det en betingelse, at der fremlægges en tilsagnsfaktura for EF-toldmyndighederne. Herudover har virksomheden forpligtet sig til ikke at udstede tilsagnsfakturaer ved salg af de typer af den pågældende vare, som ikke er omfattet af tilsagnet, og som derfor er underlagt antidumpingtold. Selskabet accepterede også, at de tilsagnsfakturaer, som udstedes, skal indeholde de oplysninger, som er fastsat i bilaget til forordning nr. 1858/2005.

(8) Ifølge tilsagnsbetingelserne har selskabet desuden pligt til regelmæssigt at give Kommissionen en række detaljerede oplysninger i form af en kvartalsrapport om dets salg til Fællesskabet af den pågældende vare. Rapporterne skal dække salget af både de varer, der er omfattet af tilsagnet og som sådan er fritaget for antidumpingtold, og de typer tovværk og kabler af stål, som ikke er omfattet af tilsagnet, og som derfor skal pålægges antidumpingtold.

(9) Det er klart, at førnævnte salgsrapporter ved fremlæggelsen bør være fuldstændige, udtømmende og korrekte i enhver henseende, og at transaktionerne fuldt ud skal være i overensstemmelse med tilsagnsbetingelserne.

(10) For at sikre at tilsagnet overholdes, forpligtede selskabet sig desuden til at tillade kontrolbesøg i dets lokaler med henblik på undersøgelse af, om oplysningerne i de omtalte kvartalsrapporter er nøjagtige og sande, og at fremskaffe enhver oplysning, som Kommissionen finder nødvendig.

(11) Det bør bemærkes, at selskabet allerede modtog en advarselsskrivelse fra Kommissionens tjenestegrene den 28. oktober 2003 på grund af misligholdelse af tilsagnet i form af udstedelse af tilsagnsfakturaer for varer, som ikke var omfattet af tilsagnet og således var omfattet af antidumpingforanstaltningerne. Det fremgik af advarselsskrivelsen, at i betragtning af de særlige omstændigheder, hvorunder misligholdelsen fandt sted, var det ikke hensigten at trække godtagelsen af tilsagnet tilbage, men det blev også understreget, at enhver fremtidig misligholdelse af tilsagnet uanset omfanget ville gøre det vanskeligt for Kommissionen at opretholde godtagelsen af tilsagnet fra selskabet.

(12) Selskabet blev aflagt et kontrolbesøg i lokalerne i Sydafrika fra den 5. til den 6. februar 2007.

(13) I forbindelse med kontrolbesøget blev det konstateret, at selskabet udstedte tilsagnsfakturaer for tovværk og kabler af stål, som ikke var omfattet af tilsagnet og således var omfattet af antidumpingforanstaltningerne. Det blev også konstateret, at selskabet ved en lejlighed misligholdt sin forpligtelse til at overholde mindsteimportpriserne. Derudover udstedte selskabet tilsagnsfakturaer, som ikke var i overensstemmelse med bilaget til forordning (EF) nr. 1858/2005. Ydermere blev det under kontrolbesøget konstateret, at de kvartalsrapporter om tilsagnssalget, som selskabet har forelagt, ikke var fuldstændige, udtømmende og korrekte i enhver henseende.

(14) Arten af de konstaterede overtrædelser er mere detaljeret beskrevet i Kommissionens afgørelse 2007/[..]/EF -

UDSTEDT FØLGENDE FORORDNING:

Artikel 1

Artikel 1, stk. 5, artikel 2 og bilaget til forordning (EF) nr. 1858/2005 udgår, artikel 1, stk. 6, ændres til artikel 1, stk. 5, og artikel 3 ændres til artikel 2.

Artikel 2

Denne forordning træder i kraft dagen efter offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den .

På Rådets vegne

Formand

[1] EFT L 56 af 6.3.1996, s. 1. Senest ændret ved forordning (EF) nr. 2117/2005 (EUT L 340 af 23.12.2005, s. 17).

[2] EFT L 217 af 17.8.1999, s. 1.

[3] EUT L 299 af 16.11.2005, s. 1. Senest ændret ved forordning (EF) nr. 121/2006 (EUT L 22 af 26.1.2006, s. 1).

[4] EFT L 217 af 17.8.1999, s. 63.